*Lēmuma projekts*

**Par noteikumu Nr. \_\_/2024 “Kārtība, kādā Alūksnes novada pašvaldība izsniedz atļaujas transportlīdzekļa iebraukšanai aizlieguma ceļa zīmju darbības zonas teritorijās” izdošanu**

Pamatojoties uz Valsts pārvaldes iekārtas likuma 72. panta pirmās daļas 2. punktu,

izdot noteikumus Nr. \_\_/2024 “Kārtība, kādā Alūksnes novada pašvaldība izsniedz atļaujas transportlīdzekļa iebraukšanai aizlieguma ceļa zīmju darbības zonas teritorijās”.

*Noteikumu projekts*

**Nr.\_/2024**

(protokols Nr.\_ , \_\_ punkts**)**

**Kārtība, kādā Alūksnes novada pašvaldība izsniedz atļaujas transportlīdzekļa iebraukšanai aizlieguma ceļa zīmju darbības zonas teritorijās**

*Izdoti saskaņā ar*

*Valsts pārvaldes iekārtas likuma*

*72. panta pirmās daļas 2. punktu*

1. Šie noteikumi nosaka kārtību, kādā tiek izsniegtas atļaujas transportlīdzekļu iebraukšanai Alūksnes pilsētas teritorijās, kas apzīmētas ar aizlieguma zīmi Nr.301 “Iebraukt aizliegts” un papildzīmi Nr.849 “Pārējā papildinformācija”, kurā noteikts uzraksts “Izņemot ar Alūksnes novada pašvaldības atļauju” (turpmāk – Teritorijas).
2. Kontroli par ceļu satiksmes organizācijas ievērošanu Teritorijās savas kompetences ietvaros nodrošina Alūksnes novada pašvaldības policijas un Valsts policijas amatpersonas.
3. Noteikumos noteiktās atļaujas sagatavo un izsniedz Alūksnes novada pašvaldības Licencēšanas komisija (turpmāk – Licencēšanas komisija).
4. Pašvaldības iestāžu darbiniekiem Teritorijās darba pienākumu pildīšanai ir atļauts iebraukt ar transportlīdzekli tikai tad, kad ir saņemta Alūksnes novada pašvaldības (turpmāk – pašvaldība) bezmaksas atļauja, ko izsniedz pašvaldības izpilddirektors. Licencēšanas komisija izpilddirektoram ir izsniegusi 15 (piecpadsmit) šāda veida atļaujas.
5. Teritorijās pakalpojumu sniegšanas nodrošināšanai ir atļauts iebraukt ar transportlīdzekli un pašvaldības izsniegtu bezmaksas atļauju katru dienu no plkst. 9.00 līdz 10.00 un no plkst. 16.00 līdz 17.00. Pakalpojumu sniedzējs ir persona, ar kuru pašvaldībai ir noslēgts līgums par pakalpojumu (tirdzniecība, izklaides uz ūdens u.c.) nodrošināšanu Teritorijās. Licencēšanas komisija pakalpojumu sniedzējam, pamatojoties uz viņa iesniegumu, sagatavo un izsniedz 1 (vienu) šāda veida atļauju.
6. Teritorijās remontdarbu vai būvniecības darbu veikšanas nodrošināšanai ir atļauts iebraukt ar transportlīdzekli un pašvaldības izsniegtu bezmaksas atļauju, tajā norādot darbu veicēja nosaukumu un laika periodu līdz būvniecības vai remontdarbu beigām, kas noteikts līgumā starp pašvaldību un uzņēmēju. Licencēšanas komisija remontdarbu un būvniecības darbu veicējam, pamatojoties uz viņa iesniegumu, sagatavo un izsniedz šāda veida atļauju/-as.
7. Muižas parkā un Tempļa kalna parkā ir atļauts iebraukt ar transportlīdzekli un pašvaldības izsniegtu bezmaksas atļauju pēc tam, kad ir veikta samaksa par pašvaldības iestādes “SPODRA” sniegto maksas pakalpojumu (kāzu, kristību un citu pasākumu gadījumos) teritoriju sakopšanai un nokopšanai, tajā norādot transportlīdzekļa veidu un marku, reģistrācijas numuru, datumu, kurā notiek pasākums. Licencēšanas komisija pasākuma organizētājam pēc viņa iesnieguma saņemšanas sagatavo un izsniedz ne vairāk kā 2 (divas) atļaujas.
8. Teritorijās, lai nodrošinātu pasākumu māksliniecisko un tehnisko nodrošinājumu, ir atļauts iebraukt ar transportlīdzekli un pašvaldības izsniegtu bezmaksas atļauju. Licencēšanas komisija publiska pasākuma organizētājam, pamatojoties uz viņa iesniegumu, sagatavo un izsniedz šāda veida atļauju/-as.
9. Teritorijās atļauts iebraukt ar specializēto tūristu transportlīdzekli, kurš reģistrēts pašvaldības saistošajos noteikumos noteiktajā kārtībā. Licencēšanas komisija specializētā tūristu transportlīdzekļa īpašniekam vai turētājam, pamatojoties uz viņa iesniegumu, sagatavo un izsniedz 1 (vienu) šāda veida atļauju, ja maršrutā ir iekļautas un apstiprinātas Teritorijas.
10. Atļauja jānovieto transportlīdzeklī labi redzamā vietā (transportlīdzekļa salonā pie priekšējā stikla) tā, lai kontrolējošā institūcija bez grūtībām varētu izlasīt atļaujas tekstu. Atļaujai labi redzamā vietā jāatrodas visu laiku, kamēr transportlīdzeklis atrodas Teritorijā. Šī nosacījuma neievērošana uzskatāma par iebraukšanu Teritorijā bez atļaujas.
11. Iesniegumus par atļaujas izsniegšanu var iesniegt:
	1. Alūksnes Valsts un pašvaldības vienotajā klientu apkalpošanas centrā Dārza ielā 11, Alūksnē, Alūksnes novadā;
	2. sūtot ar drošu elektronisko parakstu uz e –pasta adresi: dome@aluksne.lv;
	3. izmantojot pašvaldības oficiālo e – adresi.
12. Iesniegumus par atļauju izsniegšanu Licencēšanas komisija izskata 10 (desmit) darba dienu laikā un pieņem lēmumu par:
	1. bezmaksas atļaujas izsniegšanu;
	2. atteikumu izsniegt bezmaksas atļauju.
13. Lēmuma par atļaujas izsniegšanu pieņemšanas gadījumā tiek sagatavota bezmaksas atļauja, kas tiek izsniegta atļaujas pieprasītājam.
14. Licencēšanas komisijas lēmumu var apstrīdēt Alūksnes novada pašvaldības domē.
15. Ar šo noteikumu stāšanos spēkā, spēku zaudē Alūksnes novada pašvaldības domes 2018. gada 28. jūnija noteikumi Nr.3/2018 “Par transportlīdzekļu iebraukšanu Alūksnes pilsētas teritorijās, kas apzīmētas ar aizlieguma zīmi Nr. 301 “Iebraukt aizliegts” un papildzīmi Nr. 849 “Pārējā papildinformācija”, kurā noteikts uzraksts “Izņemot ar Alūksnes novada pašvaldības atļauju”” (apstiprināti ar Alūksnes novada pašvaldības domes 28.06.2018. lēmumu Nr. 226 (protokols Nr. 8, 10.punkts).